b'\n_START_ARTICLE_\nFilipp Kedrov\n_START_PARAGRAPH_\nFilipp Grigorjevit\xc5\xa1 Kedrov (ven. \xd0\xa4\xd0\xb8\xd0\xbb\xd0\xb8\xd0\xbf\xd0\xbf \xd0\x93\xd1\x80\xd0\xb8\xd0\xb3\xd0\xbe\xd1\x80\xd1\x8c\xd0\xb5\xd0\xb2\xd0\xb8\xd1\x87 \xd0\x9a\xd0\xb5\xd0\xb4\xd1\x80\xd0\xbe\xd0\xb2; 25. kes\xc3\xa4kuuta 1909 Alna\xc5\xa1i, Udmurtia, Ven\xc3\xa4j\xc3\xa4 \xe2\x80\x93 13. helmikuuta 1944) oli udmurttilainen kirjailija._NEWLINE_Filipp Kedrov syntyi k\xc3\xb6yh\xc3\xa4n talonpojan perheeseen. Vuonna 1924 h\xc3\xa4n p\xc3\xa4\xc3\xa4si Mo\xc5\xbegan opettajaopistoon, josta valmistuttuaan h\xc3\xa4n ty\xc3\xb6skenteli opettajana ja vuodesta 1929 l\xc3\xa4htien Gudyri-lehden toimittajana. Vuonna 1931 Kedrov kutsuttiin asepalvelukseen, jonka suoritettuaan h\xc3\xa4n ty\xc3\xb6skenteli opettajana, Udmurtian kirjakustantamossa ja pioneerilehti Da\xc5\x9b lu!:n toimittajana. Vuonna 1938\xe2\x80\x931940 h\xc3\xa4n opiskeli Udmurtian pedagogisessa instituutissa. Neuvostoliiton kirjailijaliiton j\xc3\xa4seneksi h\xc3\xa4net hyv\xc3\xa4ksyttiin vuonna 1936._NEWLINE_Kedrov kirjoitti lastenrunoja, kansalaislyriikkaa ja kokeili voimiaan my\xc3\xb6s n\xc3\xa4ytelm\xc3\xa4kirjailijana. H\xc3\xa4nen p\xc3\xa4\xc3\xa4teoksensa on vuonna 1940 ilmestynyt pienoisromaani Kat\xe2\x80\x99a (\xe2\x80\x9dKatja\xe2\x80\x9d), joka kuvaa udmurttinaisen kohtaloa ennen Ven\xc3\xa4j\xc3\xa4n vallankumousta. S\xc3\xa4velt\xc3\xa4j\xc3\xa4 German Korepanov (1924\xe2\x80\x931985) laati sen aiheiden pohjalta ensimm\xc3\xa4isen udmurtinkielisen oopperan Nata\xc4\xba._NEWLINE_Kirjailija kaatui toisen maailmansodan taisteluissa l\xc3\xa4hell\xc3\xa4 Vitebski\xc3\xa4.'